CELEX: 62014CN0084
Language: et
Date: 2014-02-18 00:00:00
Title: Kohtuasi C-84/14 P: Forgital Italy SpA 18. veebruaril 2014 esitatud apellatsioonkaebus Üldkohtu (kuues koda) 4. detsembri 2013 . aasta määruse peale kohtuasjas T-438/10: Forgital Italy SpA versus Euroopa Liidu Nõukogu

28.4.2014   
            
            
               ET
            
            
               Euroopa Liidu Teataja
            
            
               C 129/14
            
         Forgital Italy SpA 18. veebruaril 2014 esitatud apellatsioonkaebus Üldkohtu (kuues koda) 4. detsembri 2013. aasta määruse peale kohtuasjas T-438/10: Forgital Italy SpA versus Euroopa Liidu Nõukogu
   (Kohtuasi C-84/14 P)
   2014/C 129/17
   Kohtumenetluse keel: itaalia
   
      Pooled
   
   
      Apellant: Forgital Italy SpA (esindajad: advokaadid R. Mastroianni ja V. Turinetti di Priero)
   
      Teised menetlusosalised: Euroopa Liidu Nõukogu, Euroopa Komisjon
   
      Apellandi nõuded
   
   
               —
            
            
               tühistada 4. detsembri 2013. aasta määrus kohtuasjas T-438/10, millega Üldkohus jättis vastuvõetamatuse tõttu läbi vaatamata hagi nõukogu 29. juuni 2010. aasta määruse (EL) nr 566/2010, millega muudetakse määrust (EÜ) nr 1255/96, millega ajutiselt peatatakse teatavatele tööstus-, põllumajandus- ja kalatoodetele kehtestatud ühise tollitariifistiku ühepoolsed tollimaksud (ELT 2010, L 163, lk 4), tühistamise nõudes, kuna sellega on muudetud teatavate toodete kirjeldusi, mille puhul ühise tollitariifistiku ühepoolsed maksumäärad peatatakse;
            
         
               —
            
            
               saata kohtuasi T-438/10 sisuliseks lahendamiseks tagasi Euroopa Liidu Üldkohtule vastavalt Euroopa Liidu Kohtu põhikirja artiklile 61;
            
         
               —
            
            
               mõista Euroopa Liidu Nõukogult ja Euroopa Komisjonilt välja kõik esimese astme ja apellatsioonimenetluse kohtukulud.
            
         
      Väited ja peamised argumendid
   
   Apellant väidab, et on rikutud Üldkohtu kodukorra artiklit 113, Euroopa Liidu põhiõiguste harta artiklis 47 sätestatud õigust tõhusale õiguskaitsevahendile, õiguste tõhusa kohtuliku kaitse üldpõhimõtet ja kaitseõigust. Ta märgib, et Euroopa Liidu Üldkohus rikkus õigusnormi, kui ta omal algatusel tõstatas väite, et apellandi poolt kohtuasjas T-438/10 esitatud hagi on vastuvõetamatu, esitamata faktilisi ja õiguslikke põhjusi, millel see väide põhineb, ja lubamata pooltel selle kohta arvamust avaldada, nagu näeb ette Üldkohtu kodukorra artikkel 113. Selles osas ei oma tähtsust, et Üldkohus saatis pooltele küsimuse selle kohta, milline mõju on 5. veebruari 2013. aasta kohtumäärusel (kohtuasi T-551/11, BSI vs. nõukogu) kohtuasjas T-438/10, kuna vastupidi sellele, mida kinnitab Üldkohus, ei oleks pooled pidanud sellest järeldama, et kohus kavatseb omal algatusel tõstatada vastuvõetamatuse väite.
   Teiseks rikkus Üldkohus õigusnormi ELTL artikli 263 lõike 4 viimase lause tõlgendamisel koostoimes Euroopa Liidu põhiõiguste harta artiklis 47 sätestatud tõhusa kohtuliku kaitse üldpõhimõttega. Nõukogu 29. juuni 2010. aasta määrus (EL) nr 566/2010 ei ole üldkohaldatav akt, mis sisaldab rakendusmeetmeid.